Papersnake/gushiwen huggingface dataset:
入承天观二首 其一
郭祥正（宋代）

飘飘飞盖入仙山，楼阁初逢碧霭间。为问蟠桃今熟未，客来一食欲忘还。
早醉
赵蕃（宋代）

晨起倦乌巾，还倾老瓦盆。
自知中了了，人谓日昏昏。
迤逦谿山别，披纷雁鹜喧。
春风得亡赖，幽趣与谁论。
示赵与槟
赵汝腾（宋代）

今年至日有喜色，四方士友来请益。
德场宗英质大学，上饶诸请问太极。
草庐一纸隃寄音，径坂七言大书帛。
衰予甘遁西河上，点检身心有方册。
五更睡
王禹偁（宋代）

数载直承明，宠深还若惊。
趁朝鸡唤起，残梦马驮行。
左宦离双阙，高眠尽五更。
如将闲比贵，此味敌公卿。
水调歌头·最乐贤王子
张元干（宋代）

最乐贤王子，今岁好中秋。夜深珠履，举杯相属尽名流。宿雨乍开银汉，洗出玉蟾秋色，人在广寒游。浩荡山河影，偏照岳阳楼。

露华浓，君恩重，判扶头。霓旌星节，已随丝管下皇州。满座烛光花艳，笑罥乌巾同醉，谁问负薪裘。月转檐牙晓，高枕更无忧。
绝命词
华允诚（明代）

视死如归不可招，孤魂从此赴先朝。数茎白发应难没，一片丹心岂易消。

世杰有灵依海岸，天祥无计挽江潮。山河漠漠长留恨，惟有群鸥侔寂寥。
咏史下·诸葛孔明八首
陈普（宋代）

关羽不能当一面，魏延何敢比淮阴。
流星只缓身徂落，一木终能作邓林。
寓居东园兰轩主人索诗赋此以应
谢榛（明代）

迩来城市厌纷扰，借居名园得幽讨。有妾厨下事晨炊，门外苍幽閒自扫。

烟火恐妨松竹清，清风宜诗起常蚤。脩竹赤霞映虚窗，不异图中小蓬岛。

凿池栽藕生红蕖，叠石成山发瑶草。吾闻此地昔荒凉，始知胜景由人造。

王孙布置亦经纶，醉客飞扬倍词藻。百花栏内秋转芳，昨宵风雨为花恼。

深沈曲折人忽迷，兹可还丹隐仙老。前起高楼后筑台，徙倚披云天浩浩。

太行一发望中横，放浪乾坤此怀抱。共怜满院丛桂香，应忆淮南著鸿宝。

坐来且检种树书，地阔根长树更好。待君夜话浊醪杯，月白空庭再倾倒。
缘识
宋太宗（宋代）

玄珠玄珠存今古，总在眼前无一睹。
圆似明珠照十方，或来或一寒无雨。
本是真，玄中圣，
天仙地仙收不尽。虚无出向方寸间，
方寸之间还远近。此玄珠，
何分别，超凡得道须自證。
四时运转如等闲，任从颠倒非常性。
玄珠玄珠实非实，虚非空，
五色相依橘似红。境象軿罗安掌内，
不在方外隐形中。扣玄关，
深奇异，具足凡情兼四智。
人或达识此玄珠，一念失则心如醉。
可速求，可寻讨，
明取闲忙身内了。经年作相熟知之，
三载渐即离怀抱。买亦无。
显奇秘，混在世间无滋味。
龙宫海藏不拘收，离男坎女离匹配。
神仙道，阴阳是，
几人顺从几人背。凡情不识智者会，
坐卧行持穷三昧。
儒家子刘文叔诗见赠回赠一篇
曾丰（宋代）

我诗求我混沌初，君诗求我糟粕馀。低头小参有顿渐，抚掌大笑无精粗。

谁收六律入三籁，更敛八风归一噫。四诗元自五声生，无声敢问诗安在。
代书戏祖龙图
邵雍（宋代）

祖兄同甲申，二十七日长。
无怨可低眉，有欢能抵掌。
交情日更深，道义久相尚。
但欠书丹人，黄金八百两。
伦公备述去志未免有怀再赋二章 其二
释函是（明代）

黄金难赎东隅失，白发徒增逝水悲。学道不辞违世早，成名应畏去官迟。

浔江沽酒移舟处，峡涧探泉坐石时。话尽今宵君且去，春花秋叶一相思。
次前韵二首 其一
司马光（宋代）

头白惜春情更深，花间独醉竞分阴。泉声醒耳自可乐，不用歌抛满袖金。
官舍积数石崱屴矹硉空灵有熊日夕吏散俯仰石侧与石既习遂得为诗
德宣（清代）

阴阳陶乾坤，坚气余作石。孕精全介贞，嶷然标挺特。

侧兹掾史庭，正彼太古色。卓尔标磊落，天然著雕饰。

妙因刚健姿，作诸林壑式。穴空窥虚明，文耀晰折擘。

枯藤缠老梅，时共泻瑶碧。客生几岁华，偶与石扪陟。

摩挲属赏心，幽冷契休息。元化泯凋谢，不朽殊动植。

却思泡幻身，失颜亦易歇。殚虑抒幽光，肆志保潜德。

夫惟哲士名，终古仰圭璧。
过赵北口
韩是升（清代）

堤边杨柳拂征骖，堤外湖光皎镜涵。无数打鱼人放桨，绿蓑烟雨似江南。
次韵民瞻
韩淲（宋代）

独酌梅花醉似泥，市尘何敢近园扉。孤香藉雨知幽眇，冷艳排风与世违。

灯火丽谯新气象，琴尊高隐久光辉。隔江相望空华发，燕子将来雁欲归。
赠潘高士 其一
白玉蟾（宋代）

冬至炼朱砂，夏至炼水银。常使居土釜，莫令铅汞分。

子母既相感，火候常温温。如是既久久，功成升紫云。
茅林八景 其三 林溪渔钓
庄昶（明代）

白头据盘石，长竿弄烟水。为问梦中怨，孰与溪鱼美。
过李楫宅
王维（唐代）

闲门秋草色，终日无车马。客来深巷中，犬吠寒林下。

散发时未簪，道书行尚把。与我同心人，乐道安贫者。

一罢宜城酌，还归洛阳社。
张孟奇挟诸郎就试五羊有卜居之兴
陈子壮（明代）

海上风烟黯自疑，城头东望已多时。将因故国移居在，还果沧洲散发期。

逸老未须阳羡卜，清秋□上杜陵诗。月明何处飞乌鹊，群玉团圞桂树枝。
旗亭画壁
薛用弱（唐代）

开元中，诗人王昌龄、高适、王之涣齐名。时风尘未偶，而游处略同。

一日，天寒微雪，三人共诣旗亭，贳酒小饮，忽有梨园伶官十数人，登楼会宴。三诗人因避席偎映，拥炉火以观焉。

俄有妙妓四辈，寻续而至，奢华艳曳，都冶颇极。旋则奏乐，皆当时之名部也。昌龄等私相约曰：“我辈各擅诗名，每不自定其甲乙。今者，可以密观诸伶所讴，若诗入歌词之多者，则为优矣。”

俄而，一伶拊节而唱曰：“寒雨连江夜入吴，平明送客楚山孤。洛阳亲友如相问，一片冰心在玉壶。”昌龄则引手画壁曰：“一绝句！”

寻又一伶讴之曰：“开箧泪沾臆，见君前日书。夜台何寂寞，犹是子云居。”适则引手画壁曰：“一绝句！”

寻又一伶讴曰：“奉帚平明金殿开，且将团扇共徘徊。玉颜不及寒鸦色，犹带昭阳日影来。”昌龄则又引手画壁曰：“二绝句！”

之涣自以得名已久，因谓诸人曰：“此辈皆潦倒乐官，所唱皆巴人下里之词耳！岂阳春白雪之曲，俗物敢近哉？”因指诸妓之中最佳者曰：“待此子所唱，如非我诗，吾即终身不敢与子争衡矣！脱是吾诗，子等当须列拜床下，奉吾为师！”因欢笑而俟之。

须臾，次至双鬟发声，则曰：“黄河远上白云间，一片孤城万仞山。羌笛何须怨杨柳，春风不度玉门关。”之涣即揶揄二子，曰：“田舍奴！我岂妄哉？”因大谐笑。

诸伶不喻其故，皆起诣曰：“不知诸郎君，何此欢噱？”昌龄等因话其事。诸伶竞拜曰：“俗眼不识神仙，乞降清重，俯就筵席！”三子从之，饮醉竟日。
林少伊直院母夫人柳氏挽词
苏籀（宋代）

英英批凤杰，遗懿诵高堂。
淑质宗姻慕，慈怜寿凯康。
委蛇瞷夫子，勤苦养尊章。
驹隙八旬促，兰陔怆陨霜。
鸿门宴
刘翰（宋代）

江东遥遥八千骑，大战小战七十二。
刘郎晓鞭天马来，踧踏长十开帝里。
子婴已降隆准公，君王置酒鸿门东。
张良已去玉斗碎，三月火照感阳红。
绣衣归来日将夜，可惜雄心天不借。
当时已失范增谋，尚引长戈到垓下。
刁斗乍急营垒惊，夜深旗尾秋风横。
玉帐佳人不成梦，月明四面闻歌声。
拔剑相看泪如雨，我作楚歌君楚舞。
明朝宝马一声嘶，江北江东皆汉土。
偈颂一百五十首 其一四一
释心月（宋代）

贤明宰辅圣明君，好语山中喜得闻。愿饮淳风餐至化，五香敬作一炉焚。
善福寺阁
韦应物（唐代）

残霞照高阁，青山出远林。晴明一登望，潇洒此幽襟。
驷驖
佚名（先秦）

驷驖孔阜，六辔在手。公之媚子，从公于狩。
奉时辰牡，辰牡孔硕。公曰左之，舍拔则获。
游于北园，四马既闲。輶车鸾镳，载猃歇骄。
柏石图诗，并叙
苏轼（宋代）

柏生两石间，天命本如此。虽云生之艰，与石相终始。

韩子俯仰人，但爱平地美。土膏杂粪壤，成坏几何耳。

君看此槎牙，岂有可移理。苍龙转玉骨，黑虎抱金柅。

画师亦可人，使我毛发起。当年落笔意，正欲讥韩子。
送赵泽
石介（宋代）

子来入吾圃，才食一寸苗。
未足充子复，饥肠犹枯焦。
玉山禾粒大如枣，食之令人身肥饶。
留以侍凤凰，不将食鸱枭。
吾子何日回，遗子一粒换肝膋。
重过高邮丁志高道路
华镇（宋代）

扁舟平日此东西，屈指于今二十期。村落平田添栋宇，人家碧十焕茆茨。

经过自觉风烟好，来往谁知岁月移。密柳高槐都似旧，行人双鬓渐成丝。
贺新郎 徐竹逸招同几士兄阁上看梅
陈维崧（清代）

一树都如雪。君不见、尊前有客，歌声辛切。醉倚花魂花欲语，花似笑人愁绝。

我一语、亦为花说。人既多愁人已瘦，问花何、瘦亦随人折。

相看处、酒休竭。

临风细取花重阅。羡物外、孤高简傲，花中豪杰。恒怪世人轻比并，浪道檀腮粉颊。

浑不称、此花风骨。我欲拟之银作铠，趁月明、浴尽三军铁。

神还似，史迁洁。
春雪二首
张耒（宋代）

春云骄不行，冻雨作飞雪。
夜深归无烛，已觉马蹄滑。
那知事未已，通夕注不歇。
堂寒晓附火，檐滴更清绝。
前者城东边，桃李粲已发。
阴阳不可料，寒气晚犹泄。
青青高坡麦，旧事日可阅。
当春望时雨。盛雪或为孽。
生民常苦勤，不敢爱膏血。
如何待一饱，常苦神物夺。
茫茫元精理，未易论本末，
解裘换斗酒，莫畏衣百结。
题溪堂柏阁
韩淲（宋代）

循除㶁㶁水长鸣，柏阁溪堂静处深。出处清朝为得路，卷舒黄卷足知音。

鸡豚里社高人酒，风月山林野客吟。好在秋残一樽后，直须怀玉伴幽寻。
题曹夔音山水十二帧 其八 夏山耸秀
弘历（清代）

山川缪结树扶疏，大似王家一笔书。最爱浓青刚过雨，白云旋复罨林闾。
大行太皇太后挽词二首
苏辙（宋代）

约己心全小，宽叱德有余。
外家恩泽少，先后礼容虚。
原庙因前室，中朝避册书。
功名不胜纪，四諡叹犹疏。
别东林僧
贯休（唐代）

大士宅里宿，芙蓉龛畔游。自怜□□在，子莫苦相留。

燥叶飘山席，孤云傍茗瓯。裴回不能去，房在好峰头。
元驭阁老将北上要余于野次言别得二章 其二
王世贞（明代）

拜命金瓯贵，征车竹使专。共迎丞相旆，还是孝廉船。

应象三台外，降心一叟前。尧天从汝阔，佛日傍吾偏。

取适难为境，贪闲亦碍禅。报君从此后，随分太平年。
念奴娇·汉天云静
杨炎正（宋代）

汉天云静，望一星飞过，湘南湘北。当是郴山猿鹤梦，唤起日边消息。羽扇纶巾，浩然乘兴，此意无人识。扁舟千里，但闻清夜横笛。记得天上人间，去年今日，曾作称觞客。明月风烟依旧似，只觉蓬莱悬隔。更恐明朝，诏黄飞下，趣驾冲霄翼。衮衣剑履，望公长在南极。
次韵李邦直感旧
苏轼（宋代）

驺骑传呼出跨坊，簿书填委入充堂。
谁教按部如何武，只许清樽对孟光。
婉娩有时来入梦，温柔何日听还乡。
酸寒病守忧堪笑，千步空余仆射场。
禽兽昆虫之孝十首·乌
林同（宋代）

灵乌噪何许，反哺向中林。
人可不如鸟，而无忧母心。
同绥岩明府饮盱山拥碧楼题恒止上人壁
戚玾（清代）

痛饮酬明月，天涯共此楼。客狂能受酒，山浅不藏秋。

好叶当人落，迂泉让石流。更阑吟各就，醉墨为僧留。
赠询公上人
齐己（唐代）

威仪何贵重，一室贮水清。终日松杉径，自多虫蚁行。

像前孤立影，钟外数珠声。知悟修来事，今为第几生。
庵中夏
释梵琮（宋代）

草中得路便藏身，不入他家水牯群。
弹指一声为号令，低头问讯当殷勤。
对月怀陶景成茂才
宗智（清代）

夜月澄寒辉，居然入深院。修竹相参差，浮云忽隐见。

十里澹秋烟，匝地开匹练。独坐谢纠纷，灵禽下荒甸。

渺然等予怀，孤飞无眷恋。西邻有老人，隐居足欢宴。

况兼南窗南，明月照渠面。放却掌中杯，焚却案头砚。

安得乘仙槎，共造清虚殿。玄关君独窥，词源谁敢擅。

予性懒是真，行吟颇忘倦。
鹧鸪天（寿外舅）
廖行之（宋代）

腊月今朝恰一旬。梅花开遍陇头春。篆烟起处人称寿，从昔家和福自生。

新喜事，得佳姻。贤郎顺妇正充庭。从今更祝千千岁，要与邦人作典型。
寄赠致仕沈彬郎中
李中（五代）

鹤氅换朝服，逍遥云水乡。有时乘一叶，载酒入三湘。

尘梦年来息，诗魔老亦狂。莼羹与鲈脍，秋兴最宜长。
喜得四槐书·其一
赵国璧（明代）

柴门积雨不胜秋，何得瑶函慰我愁。
把玩似能瞻笑语，感怀真自忆交游。
青山卧后书堪著，彩眼扫来愿已酬。
潦倒忻予无可似，鹪鹩仅为一枝谋。
沈架阁席上送沈教授之官邵阳二首 其一
许及之（宋代）

祝融七十二峰尊，诸老相望古道存。二邵人才元有种，三湘风物向曾论。

先生此去行师说，弟子从今记善言。为访衡山戴监岳，可能略不傍华轩。
中书相公谿亭闲宴依韵（李建勋）
徐铉（宋代）

雨霁秋光晚，亭虚野兴回。沙鸥掠岸去，溪水上阶来。

客傲风欹帻，筵香菊在杯。东山长许醉，何事忆天台。
秋日怀松竹旧友
杨冠卿（宋代）

乌免不停轨，蒹葭鬓已苍。
囊空携古锦，赋未奏长杨。
林下松风曲，炉边柏子香。
朝昏作禅供，荣辱已俱忘。
和强参军晚莺
汤七（宋代）

占此青春未是迟，天工造化岂能遗。
既教喉舌清能啭，何事飞翔始得时。
庭槛暂须随乳燕，禁林终稳择高枝。
回看尚未迁乔者，羽翮摧残更叹衰。
洋州三十景 其九 灙泉亭
鲜于侁（宋代）

泉声日琮琤，泉水深浩渺。可爱主人心，亭中狎鸥鸟。
西溪草堂图
郑江（宋代）

吾乡山水窟，莫如西溪幽。延缘一径通，落落清瑶流。

夹岸无杂树，鹿角枝相樛。霏微岚翠间，香雪千林浮。

有时略彴横，野竹寒修修。寻幽窈窕入，落英满扁舟。

花阴路疑尽，豁然见平畴。四山围净绿，土俗勤锄耰。

此中隐君子，毋乃栗里俦。一茅粗剪葺，六枳纷环周。

虚空静生白，恍然物初游。臞鹤唳天半，若与孤情酬。

仙源在枌榆，余胡久淹留？
右石老人诗
范子长（宋代）

欹右堂空怒翼垂，清泉赴壑两鱼嬉。
道人强欲安楼宇，闲却南边一半句。
句
陶弼（宋代）

独有小梅香漠漠，陆行随马水随舟。
蝶恋花•落拓
董以宁（清代）

身是暮春风里絮。浮蚁呼卢，到便牵留住。弦索笙箫声乱处。

一围红袖争诗句。

以客为家家似寓。偶尔来家，收拾閒情绪。阿妇惊疑前致语。

问郎何不归家去。
偈二首 其一
释法因（宋代）

天上月圆，人间月半。七八是数，事却难算。
云谷次吴公济韵
朱熹（宋代）

昔营此幽栖，邈与世相绝。誓将百年身，来守固穷节。

心期苦未遂，岁月一何阔。终然匹夫志，肯遽甘没没。

兹晨复登瞰，目尽云一抹。激烈永啸馀，朗寥高韵发。

夫君内德备，不学王骀兀。观心见参倚，出世自英杰。

朅来肯顾我，同去弄云月。微言得深扣，大句亦孤拔。

多谢警疏慵，未敢叹瞻忽。更问毫釐间，是同端是别。
登北固楼
黄仲则（清代）

振衣直上最高楼，吴楚青苍一望收。
此地山形常北顾，千年江望自东流。
乾坤莽莽鱼龙气，今古愔愔花月愁。
不尽狂澜走沧海，一拳天与压潮头。
菩萨蛮（西亭）
赵善括（宋代）

烟波江上西亭小。晓来雨过惊秋早。飞栋倚晴空。凉生面面风。

痴儿官事了。独自凭栏笑。何处有尘埃。扁舟归去来。
赠虔州慈云寺鉴老
苏轼（宋代）

居士无尘堪洗沐，道人有句借宣扬。
窗间但见蝇钻纸，门外唯闻佛放光。
遍界难藏真薄相，一丝不挂且逢场。
却须重说圆通偈，千眼熏笼是法王。
腊日与才伯小酌追怀去腊午门赐燕
文徵明（明代）

去岁嘉平燕紫宫，长筵错落午门东。一时随例沾恩泽，此日追思叹转蓬。

节叙不禁双鬓改，江湖犹幸一樽同。柳条萱草何须问，且共天涯目断鸿。
题方民瞻草堂
黄公度（宋代）

结宇嚣尘外，寓形天地间。
幽怀付松菊，高卧对云山。
门巷来人少，琴书竟日闲。
可怜朝市客，名利老朱颜。
幸翰林院谒至圣祠因示诸臣
弘历（清代）

兰台移法驾，柏殿礼先师。重道非徒重，斯文固在斯。

千秋垂法则，一室俨金丝。景仰高山近，休辜浴凤池。
师常以六只骰子示禅人六面皆六点复作三颂 其三
释清远（宋代）

六只骰子满盆红，马载驴驼一掷空。赫赤穷来无可赛，请君从此现神通。
题扇赠首坐
吴会（宋代）

提来电掣风千里，放下云沉月五更。
举似坐中三百众，定从何处有风生。
采桑子·桃花羞作无情死
纳兰性德（清代）

桃花羞作无情死，感激东风。吹落娇红，飞入闲窗伴懊侬。
谁怜落苦东阳瘦，也为春慵。不及芙蓉，一片幽情冷处浓。
好事近
程垓（宋代）

急雨闹冰荷，销尽一襟烦暑。趁取晚凉幽会，近翠阴浓处。

风梢危滴撼珠玑，洒面得新句。莫怪玉壶倾尽，待月明归去。
喜迁莺·欲调真息
佚名（宋代）

欲调真息。论根源参到，生前实际。气是心兮，神为气主，心动神气分离。心宁子母相抱，意定自成真液。莫错识。这内调息，非干扭捏，不晓胎元理。开目和鼻指。灵龟蛇戏。祖道家风，回光返照，呼吸自归根蒂。清风瞥然透户，水火刹那既济。至此理。要真常咫尺，三生佛出世。
五月二十七日游诸洞
刘克庄（宋代）

来南百虑拙，所得惟幽寻。
矧余玉雪友，共此丘壑心。
江亭俯虚旷，穴室穷邃深。
是时薄雨收，白霭笼青岑。
弃筇追野步，却扇开风襟。
炎方岂必好，差远鼙鼓音。
且愿海道清，莫问神州沉。
徘徊惜景短，留滞畏老侵。
昨游感莺哢，今至闻蝉吟。
常恐官事絷，佳日妨登临。
譬如逃学儿，汲汲贪寸阴。
何因释胶扰，把臂偕入林。
苦阴雨
杨继盛（明代）

云黯黯兮郁愁结，雷隐隐兮哀怨绝。雨潸潸兮血泪下，水泠泠兮悲声咽。

鸟乱啼兮怜人苦，花零落兮谁是主。欲入深兮无永穴，欲高飞兮无翰羽。

扪胸问心心转迷，仰面呼天天不语。混宇宙兮不分，蔼烟雾兮氤氲。

西风起兮天霁，挂远树兮夕曛。聚还散兮暮云平，晦复明兮日初晴。

何时回怒兮天王圣明。
蝶恋花·送潘大临
苏轼（宋代）

别酒劝君君一醉，清润潘郎，又是何郎婿。记取钗头新利市，莫将分付东邻子。
回首长安佳丽地，三十年前，我是风流帅。为向青楼寻旧事，花枝缺处馀名字。
新 其二
刘敞（宋代）

薄云开早景，宿润减飞尘。好在松筠色，依然鸟雀驯。

避人深却埽，炙背暖生春。未得献天子，潜书报近邻。
山村即景 其三
弘历（清代）

刀耕火种遍良农，不让枫榆占碧峰。谁道石田率荒卤，年年颇觉有秋逢。
酬杜纯一年兄久别相见赠言
李孔昭（清代）

宇内甚旷远，日月一何速。久别十余年，容颜易昔夙。

把酒话浮沈，世事良反覆。感君云霄客，谆谆念朴𣙙。

薄才安蹇劣，非能爱林麓。况值愁病侵，甘心学草木。

所恃有故人，脱蓑方秉轴。立贤遍远迩，造我苍生福。

四海息兵荒，野老乐耕读。转瞬功成时，偕手说蕉鹿。
赠高相士二首
方回（元代）

武安何谓锐头将，贞观才无福手民。
世上封侯人不少，封侯人是杀人人。
如梦令 其一 秋夜
梁清标（清代）

露下秋宵方永。睡起残妆犹靓。携手步虚檐，人面月华相映。

绝胜。绝胜。小立满身花影。
代上杜按察三首
谢枋得（宋代）

东南官吏欠清风，五十年来世道穷。
须信太平在今日，人间又有杜祁公。
洞霄宫 其二
蔡环黼（清代）

维宋设宫观，有使有提举。其制虽戾经，养贤丰禄糈。

所以殿阁臣，引疾自华膴。南渡建炎中，内祠比京府。

洞霄典物隆，主者皆宰辅。牧心作志书，惜未偻指数。

后遂弗深考，漫列《朱子》主。校官祀《春秋》，徒然荐笾俎。

遗献竟久湮，靡文此进俯。往者竹垞翁，翻史详为谱。

姓名及爵里，因年分次序。百一十四人，历历可披簿。

其中多名流，遗徽映岩户。应据曝书亭，作为邓志补。

否且锓诸木，悬诸两庭庑。庶几垂不刊，来者目共睹。

毋虚道院游，于是可道古。
赓僧锡杖歌
朱元璋（明代）

由来震旦始乾竺，扶老应须栖此杖。铃铃琅琅妙且奇，撼振一声空谷响。

或时化作飞龙威，长空如水何相持。有时比翼论端的，方觉玄关显现时。

志悟未通心委曲，鸿濛浑沌同尘俗。蓦然一悟凌烟霞，觉此觉他方意足。

神眸昭昭众生顾，隐隐微微如法故。每担日月猢狲藤，簟食由来饱祗树。
春日作
刘敞（宋代）

天王城西金明池，三月欲尽花菲菲。游人白马黄金羁，騑骖结驷来金堤。

禁城恩波无远迩，清光面面均流水。
晓晴
周紫芝（宋代）

曈昽晓色上帘旌，吹尽江头滴雨声。百岁一生常苦恼，三春几日好晴明。

从他落絮随人去，但趁青山放脚行。尚有诗肠新鼓吹，满携樽酒听黄莺。
与暠副寺
释慧空（宋代）

衲僧之勇惟法战，铁作浑身犹百炼。
不知谁是最雠家，直入南方行一转。
上门上户眼如铃，有麼有麼机如电。
剔起便行何处寻，声前句后新罗箭。
送周吉州
曹辅（宋代）

庐陵太守告我行，先把庐陵为君说。龙须山对殷侯池，池面山容两清绝。
送吴仪巡检弟回
曹义（明代）

官河杨柳半青青，话别离亭思不胜。行舟独载春归去，忍向沙头看鹡鸰。
金选部郎丽兼
申佳允（明代）

大雅推前辈，领袖群采先。翩翩皇华节，蹀𨇾春明间。

山川何硕俨，湖水亦凝然。清辉澄金镜，冰雪静炎天。

遁思林泉驾，省眼借名贤。时事值纷纭，砥砺徒自怜。

矫矫烟霄客，猗欤簪绂仙。猿鹤久相狎，芝草若为延。

顾兹秣陵选，秋风速锦鞯。
麻子山二首 其一
张嵲（宋代）

云烟出没葛蔓岭，蜀锦开张枫树林。连天寒雨何时断，一室空山黄叶深。
汴上榆柳
韦骧（宋代）

栽培芟治责官曹，官牒书为第一劳。擢干不知多少树，施功唯系万千艘。

斧斤畏法谁能近，雨露流恩气转豪。今岁河堤新决坏，森然安用拂云高。
松下纵笔
陆游（宋代）

种玉餐芝术不传，金丹下手更茫然。
陶公妙诀吾曾受，但听松风自得仙。
奉使契丹二十八首其二十一李公麟阳关图二绝
苏辙（宋代）

西出阳关万里行，弯弓走马自忘生。
不堪未别一杯酒，长听佳人泣渭城。
遇术士饮以扈酒
陆游（宋代）

行药来村北，观鱼立水边。
忽逢长揖客，能算小行年。
酒薄聊赬颊，囊空阙赠钱。
时清君未死，访我华山前。
刘伯山书来云有施主为造一亭刘子澄名曰竹溪索诗为赋二首 其一
赵蕃（宋代）

竹外青原久不看，书来剩喜报平安。脩筠流水故亦有，高士韵人良独难。

杜老不应栖锦里，谪仙终合见金銮。兹亭便与图经载，何况制名繇孟韩。
三韵杂咏七首
李若川（宋代）

足安咫尺地，临险生忧危。
世故日纷扰，逐物心难持。
心定境亦定，祸福安能移。
白庐山归城赋四首
董嗣杲（宋代）

绝壑松风泻瀑声，此身如寄画图清。
馀生结得东林社，三笑亭前看月明。
看云
齐己（唐代）

何峰触石湿苔钱，便逐高风离瀑泉。深处卧来真隐逸，

上头行去是神仙。千寻有影沧江底，万里无踪碧落边。

长忆旧山青壁里，绕庵闲伴老僧禅。
上元日驾回登楼二首
张耒（宋代）

长街十二远相通，阊阖峨峨彩雾红。
天白华灯交皓月，楼寒朱幕荡春风。
车头笑语归时醉，城下传呼夜向中。
自古长安多乐事，周南留滞意何穷。
寄衣曲
罗与之（宋代）

此身倘长在，敢恨归无日。
但愿郎防边，似妾缝衣密。
章岩
马子严（宋代）

拳石中虚屋数椽，洞门东闢半规圆。
木高长蔽三竿日，人到同观一片天。
行路不堪秋后暑，禅林聊借午时眠。
山僧为我敲茶臼，相对炉香起暮烟。
往安福宿代度寺
杨万里（宋代）

春前腊後暖还寒，陌上泥中湿更乾。
野寺鸣锺招我宿，远峰留雪待谁看。
送人归宿五羊驿因忆匡山感而成梦
释今沼（明代）

海门送别帆樯去，瓶笠閒投邸阁开。客半羊肠关路至，货多蚌阁海滨来。

心悬河岳前期远，影落河山梦断回。却似津梁疲马道，霜桥残月晓鸡催。
浴温汤泉诗
刘逖（南北朝）

骊岫犹怀土，新丰尚有家。神井堪消疹，温泉足荡邪。

紫苔生石岸，黄沫拥金沙。振衣殊未已，翻能停使车。
城东马上作
陆游（宋代）

割鲜藉草醉春醪，仰看鸣髇百尺高。
杜老何妨希稷契，孔明本尺陋袁曹。
边头插羽无传檄，箧里盘鵰有旧袍。
寄语长安众年少，妓围不似猎围豪。
梅花集句 其一一三
李龏（金朝）

落日天寒客自愁，数枝斜亚涧横流。春风也是多情思，无限清香夜不收。
观梅
李复（宋代）

轥藉霜威欲断肌，傲霜挺挺发南枝。
微风披拂香来去，皎月勾添光陆离。
已入鸾台弄妆手，犹存谷口出尘姿。
苦无疏影横斜句，深愧林逋处士诗。
青青河畔草
汪珍（元代）

青青河畔草，矫矫园中李。娟娟楼上妇，微微启玉齿。

仰叹浮云驰，俯首理绿绮。自惜韶华姿，误身游侠子。
潘茂和才叔远访雨后饯别 其一
许及之（宋代）

连璧远相访，断金情有加。不因鱼抚铗，自是客思家。

好雨知人意，深杯艳烛花。今宵真语别，孤屿在天涯。
长沙失火后戏题莲花寺
张谓（唐代）

金园宝刹半长沙，烧劫旁延一万家。

楼殿纵随烟焰去，火中何处出莲花。
杂诗绝句十七首
梅尧臣（宋代）

前时双鸳鸯，失雌鸣不已。
今更作双来，还悲旧流水。
利州登栈道
李曾伯（宋代）

足迹初来剑北州，试登危栈瞰江流。
万山西接地穷处，一水东归天心头。
欲访肴函无健马，相忘楚汉付轻鸥。
丈夫要了中原事，未分持竿老钓舟。
醉桃源 贪狼巨门
王吉昌（元代）

杓枢贪巨秉天真。玄皇附耳亲。扶持五蕴已通神。都收万劫尘。寂然定，体清新。温存一性纯。冥冥物外傲长春。逍遥月作邻。
题李伯时飞骑习射图
王叔简（宋代）

飞毬饮羽柳如截，马气横生人更杰。不作游观御宝津，骑战还更一当百。

天家行乐少人知，龙眠属从天上归。意象惨淡研精微，曹霸以来无此奇。

壮夫披图双泪垂，时危那得生致之。
秋夜雨·髹车转急风如噎
蒋捷（宋代）

髹车转急风如噎。冰丝松藕新雪。有人凉满袖，怕汗湿、红梢犹雪。三更梦断敲荷雨，细听来、疏点还歇。茉莉标致别。占断了、纱厨香月。
大涤洞天留题
曾槱（宋代）

梦想云根久已哉，青鞋布袜喜重来。笋添简寂春前盛，桃胜玄都观里栽。

洞狭天宽多秀异，泉清石怪少尘埃。仙家日月长如许，我欲朝真屡往回。
秋夜
陈汝言（明代）

虫鸣秋夜永，木落众山秋。
客馆一窗月，故乡千里愁。
不才深自省，何术为身谋。
慈母遥相忆，应添雪满头。
感怀
邓深（宋代）

一棹载愁归，翩翩旅{方兆}飞。
鹡鴒空自急，鸿雁失相依。
水涩滩膠艇，风斜雨湿衣。
感时无意绪，伫立暮烟霏。
罗唝曲
宋无（元代）

玉井荷花碧，中藏偶意深。
绿房千万菂，多少可耿心。
题龙舍天祚宫玉虹亭
王之道（宋代）

山只不爱宝，倾写白玉霙。
秋阳正炎赫，喷薄争清明。
我疑石韬玉，白虹贯岩泓。
源源自何来，万古风雷声。
沙渍道中
耶律铸（宋代）

去年寒食在天涯，寒食今年又别家。天北天南人万里，春风开尽马莲花。
送人南海钤兵
李龏（金朝）

伏波箫鼓按蛮军，马首红旂燕尾分。海水如今平似掌，楼船夜夜锁闲云。
激清亭
陈岩（宋代）

灯影昏昏枕半欹，此清原自少人知。
水声到夜浑如雨，睡思过于听雨时。
扃岫为张支使作二首
姜特立（宋代）

老去林泉属我，时来轩冕输君。
正好南冥运翼，未用北山移文。
六州
佚名（宋代）

深仁化。穹厚格成平。徇诚虑，托皇统，万宇光亨。申孝致洁飨宗祊。金驾徐徐动，容礼辉明。躬道祖谒款殊庭。列圣固纯诚。灵心底豫，休祥充塞，端闱肆眚，爱日灿然明。
落花怨十首
刘克庄（宋代）

开遍千红紫，东皇力最多。
朱明笑青卉，无奈百花何。
和舍弟让笼中鹰
吕温（唐代）

未用且求安，无猜也不残。九天飞势在，六月目睛寒。

动触樊笼倦，闲消肉食难。主人憎恶鸟，试待一呼看。
和因上人三首
王之道（宋代）

白云飞处是吾家，石眼泠泠水一车。
醉日到来应种竹，梅时过尽好藏茶。
遥怜壶枣初成实，似说占禾半吐花。
已得伽陀微妙句，归欤香火讽啰耶。
偶作
陆龟蒙（唐代）

双眉初出茧，两鬓正藏鸦。自有王昌在，何劳近宋家。
吴门归棹晚泊九龙山下
谢蕙（清代）

千古梁溪路，閒行散客愁。松杉山市晚，钟鼓寺门秋。

塔影云端迥，泉声石罅流。平生喜游览，到此又勾留。
胡无人行
陈陶（唐代）

十万羽林儿，临洮破郅支。
杀添胡地骨，降足汉营旗。
塞阔牛羊散，兵休帐幕移。
空馀陇头水，呜咽向人悲。
文湖州作山水横轴吴希全家藏其子诚伯求苏养直赋诗语特奇妙遂用其韵同赋
林敏修（宋代）

明窗十日复五日，出此湖光与山色。前身画师语不妄，文侯乃是金门客。

乍从云际辨远岫，争数乔林誇眼力。没漂菰米岁事空，水滨柱下南飞鸿。

欲投晓渡唤舟子，急桨已入昏烟中。径思天边问归路，错认江乡旧洲渚。

能传万里在尺素，豪夺应防卷寒雨。
次韵待制兄题孔园芍药二首
李弥逊（宋代）

绝胜河阳满县香，淡妆浓抹巧相望。
七言远逼能诗谢。万朵今相好事黄。
绣幕罗帏云冉冉，风裳水佩日央央。
紫薇花底根株在，寂寞山城亦自芳。
谢侃老送苦笋
袁说友（宋代）

箨老泥黄千仞种，个中风味亦佳哉。误人政为甘言诱，爱我从渠苦口来。
御制段太尉碑（一作薛有诚诗）
薛存诚（唐代）

葬仪从俭礼，刊石荷尧君。露迹垂繁字，天哀洒丽文。

诏深荣嗣子，海变记孤坟。宝思皆涵象，皇心永念勋。

雅词黄绢妙，渥泽紫泥分。青史应同久，芳名万古闻。
读书台
刘子澄（宋代）

安乡古下邑，公偶混迹居。编茅阅古今，清澄涔澧潴。

波涛入胸中，万甲时卷舒。坐吞八九泽，去作宋真儒。

西师出绪馀，胆已寒毡庐。军中但歌范，谁识旧陶朱。

大贤方穷时，隐忧在江湖。功成等糟粕，况复堂上书。

我来拜遗像，悲风生黄垆。公今倘无死，此地正堪娱。
生意堂赋玉先花得相字
陆文圭（元代）

娟娟秋兰花，绿叶何披猖。
沙鹭明玉羽，冰无吐丝肠。
倩盼宜素绚，追琢少金相。
居然铁石心，爱此风露香。
何当竞春华，亦复委朝霜。
折花三太息，援笔临清旬。
明年花好在，坐客忘潇湘。
闺情四首 其一
魏鹏（宋代）

春闺晓起泪痕多，倦理青丝发一窝。十八云鬟梳掠过，更将鸳镜照秋波。
送济南张生授侯门教读还里 其一
王世贞（明代）

送君杨柳蓟门青，雨色能令紫马停。莫讶蒯缑歌不起，橐中今是五侯鲭。
南楼望月
皎然（唐代）

夜月家家望，亭亭爱此楼。纤云溪上断，疏柳影中秋。

渐映千峰出，遥分万派流。关山谁复见，应独起边愁。
杂诗 其一
薛宁廷（清代）

桐生依崖壁，百尺临清流。所托本孤危，飞鸟不敢投。

直干战风雨，入夜鸣飕飕。岂必中梁柱，琴瑟可与谋。

未遭牙旷顾，摇落不及秋。枝叶乍飘堕，根株迸莫收。

桃李自芳菲，芳菲使人愁。
登楼赋
王粲（两汉）

登兹楼以四望兮，聊暇日以销忧。览斯宇之所处兮，实显敞而寡仇。挟清漳之通浦兮， 倚曲沮之长洲。背坟衍之广陆兮，临皋隰之沃流。北弥陶牧，西接昭丘。华实蔽野，黍稷盈 畴。虽信美而非吾土兮，曾何足以少留！

遭纷浊而迁逝兮，漫逾纪以迄今。情眷眷而怀归兮，孰忧思之可任？凭轩槛以遥望兮， 向北风而开襟。平原远而极目兮，蔽荆山之高岑。路逶迤而修迥兮，川既漾而济深。悲旧乡 之壅隔兮，涕横坠而弗禁。昔尼父之在陈兮，有归欤之叹音。钟仪幽而楚奏兮，庄舄显而越 吟。人情同于怀土兮，岂穷达而异心！

惟日月之逾迈兮，俟河清其未极。冀王道之一平兮，假高衢而骋力。惧匏瓜之徒悬兮， 畏井渫之莫食。步栖迟以徙倚兮，白日忽其将匿。风萧瑟而并兴兮，天惨惨而无色。兽狂顾 以求群兮，鸟相鸣而举翼，原野阒其无人兮，征夫行而未息。心凄怆以感发兮，意忉怛而憯恻。循阶除而下降兮，气交愤于胸臆。夜参半而不寐兮，怅盘桓以反侧。
和宋中散寄景仁新池
韩维（宋代）

北顾兴王府，东瞻象日畿。
稻塍常借润，黍尺讵能晞。
鹭浴菖芽短，鱼跳荇来肥。
乐亭初置酒，试舞旋裁衣。
逸冀相从老，冥鸿自在飞。
月游刳小艇，雨钓筑新矶。
栽插期春事，追游惜晚晖。
气同均我尔，道胜绝从违。
安燕兴棠棣，艰勤陋采薇。
如何宋中散，留滞不成归。
愁
周顺昌（明代）

独坐雁声急，风高秋气空。家书千里外，旧事一尊中。

北地兵戈满，南园草木丛。朝来看壮发，强半欲成翁。
秋日睡起
陆游（宋代）

白露已过天益凉，练衣初覆篝炉香。
天其闵我老且惫，付以美睡声撼墙。
离骚古文傍倦枕，砥柱巨刻悬高堂。
睡余一读搔短发，万壑松风秋兴长。
梅花绝句六首 其五
陆游（宋代）

乱簪桐帽花如雪，斜挂驴鞍酒满壶。安得丹青如顾陆，凭渠画我夜归图。
出北郊候入金绳寺独坐
陆深（明代）

初过城阴驷马桥，缘溪水竹正萧萧。得闲岂恨流年晚，爱客浑萧去路遥。

风捲旆旌驱陆海，天寒楼阁霁烟霄。南中景物长妍丽，囊底无劳叹皂貂。
咏史上·两生
陈普（宋代）

少年贾谊空多口，老大申公缪一行。
曾识当年二君子，闭门不受叔孙生。
观后苑
刘敞（宋代）

灵液涵秋色，仙花露夕香。交阴分擢秀，并蒂烂齐芳。

回复天钟气，深沈地献祥。宝灯辉四照，文羽势双翔。

飞盖宸游密，披图秘牒光。重华与同本，并此祝无疆。
郡中闲独，寄微之及崔湖州
白居易（唐代）

少年宾旅非吾辈，晚岁簪缨束我身。酒散更无同宿客，

诗成长作独吟人。蘋洲会面知何日，镜水离心又一春。

两处也应相忆在，官高年长少情亲。
寄朱德卿
刘黻（宋代）

世事何拘束，清吟祗羡君。
半窗听夜雨，一雁叫秋云。
壁润琴音涩，山寒酒力分。
何时野堂上，重与看骚文。
挽陈岩方隐君二首
刘克庄（宋代）

溪墅山房委折通，每分半榻听松风。
篘成昔喜同浮白，荔熟今悲自擘红。
宰上碑何惭有道，城中人少识庞公。
单鸡久酒新丘远，迢递扶衰别殡宫。
咏史
陈普（宋代）

董承种辑蚤为迂，耿纪金祎计愈疏。精卫有心安问海，螳螂方怒岂知车。
初秋
陆游（宋代）

雨气排残暑，风声送早秋。
拂窗闻叶落，绕井看萤流。
卧起须人助，炊舂尚自谋。
萧条岁将晚，百虑入搔头。
神州八景 其五 卢沟晓月
薛瑄（明代）

一曲清流绕帝畿，宿云收尽曙光微。疏星尚照离离影，残月犹涵淡淡晖。

霜滑石桥征铎响，风清沙渚塞鸿飞。经行并觉尘埃尽，多少清光上客衣。
题美人春睡图
张筹（明代）

春睡才醒粉褪腮，香尘不动下阶来。
画阑曾倚东风笑，向晚樱桃一半开。
浣溪沙（清和风）
韩淲（宋代）

买得船儿去下湖。这些天气近来无。清和风里绿阴初。

酒不为渠间放荡，诗应嫌我太粗疏。酒徒诗社复何如。
题山水图赠兴国高多营将黄进贤
刘崧（元代）

远山亭亭削苍玉，近山盘盘出平麓。林生作此最奇绝，白日高堂坐空谷。

谷中出云云上天，深林曲涧回清妍。绿萝初挂紫岩雨，碧树尽含秋浦烟。

北屯将军旧知己，看画寻幽心独喜。为卷空间一片云，送君更渡蓝陂水。

蓝陂山前霜叶黄，乱峰刺天如剑铓。何当尽扫豺虎穴，与子巢云歌凤凰。
偕康子雍州季子东所游虔州通天岩
伍馀干（宋代）

山灵不为红尘扫，仙窦玲珑自天巧。
或开或合谁主张，元气淋漓出蓬岛。
压服坡陀万象高，平铺练带三江绕。
水西接轸到斜阳，勒马回□问迟早。
不见真仙只为仙，犹嫌秃发头颅老。
三生岂必石点头，三晋何□石言好。
行先之后更几人，龙奔虎噬争云扰。
吴山但见楚山高，岂知砥柱千金宝。
山崩雨蚀不知年，各得帡幪各相□。
出门小吏惊且呼，虔州刺史心生恼。
急著归鞭信马蹄，春风犹带兰香草。
烧灯更上郁孤台，吴楚东西春未了。
游金精山
黎宙（宋代）

不到金精久，山空花自香。
殿梁唐岁月，石鼓汉文章。
洞杳多云气，崖高易夕阳。
酌泉消世虑，吾亦正徜徉。
客次小憩
陈造（宋代）

竹屋深明许息肩，田家延客解欣然。
霜枝高挂頳虬卵，风砌初摇白玉钱。
得饱只疑珠作粒，汲深仍诧乳为泉。
谭间更笑狂沮溺，政复知津未是贤。
塞上曲
冯彬（明代）

玉门风急朔云低，塞外穹庐不定栖。昨夜胡儿连马骑，打围直到海陵西。
长夜吟
许彦国（宋代）

南邻灯火冷，三起愁夜永。北邻歌未终，已惊初日红。

不知昼夜谁主管，一种春宵有长短。
寄嘲李苏州廷美
陈钧（元代）

十里榕阴绿野堂，白眉青眼着腰黄。登龙意气谁同辙，倚马才腰独擅场。

酒胜啜残杯月小，诗豪吟破镜天长。当年试问凭何物，恼乱苏州刺史肠。
和游南台
释德洪（宋代）

笋舆翩追随，顿撼杂摇兀。蒙腾穿聚落，超放上巉绝。

山腰转巇崄，部曲失行列。身世逐云轻，眼力与天阔。

撞钟千指集，楼殿寄林末。同来久倦局，相向怀抱豁。

市朝昏利欲，走鹿不忘渴。公独蜕尘埃，风蝉妙脱骨。

盘桓拊孤松，松粉落金屑。谁卷青帝云，推出银蟾阙。
醉后
刘敞（宋代）

举眼醉向晚，甘心醒似狂。形骸随酩酊，谈笑助轩昂。

舞袖翻宜窄，歌声不厌长。高城涌明月，风景正虚凉。
试问阶前菊五首 其五
胡俨（明代）

试问阶前菊，湘潭秋已残。灵均去不返，骚客竟谁餐。

花老青山暮，丛疏白露漙。传芭还代舞，姱女不胜寒。
鉴江别意送石大尹仲父还广西
唐璧（明代）

鉴江潦尽水涵清，有客西还画舫轻。阮籍襟怀无俗味，阿咸文采占时名。

竹林佳致当年兴，花县春光此日晴。冠佩重逢又何日，倚风长候寄来声。
潜溪晚归二首
宋庠（宋代）

诘曲山阿冒石梯，听泉寻竹到招提。
凭兰未遍催归驭，可惜溪西更有溪。
游峨眉十一首
冯时行（宋代）

蜀公爱山水，无不到牛心。
岁久无从问，诗亡不可寻。
云堂环碧嶂，溪路擘青岑。
从僻须回杖，穷探不厌深。
寄钦师
许景衡（宋代）

亭障临燕塞，江山复楚乡。艰难悲客路，宴坐忆禅房。

烧尽蒲花烛，清馀柏木香。十年如梦觉，两鬓自苍苍。
句
齐唐（宋代）

偃藩唯觉讼铃虚。
题清河王小清尊甫友松友松翁前作教沂后作教鸡泽小清昆玉皆太学生辟雍乃父有瞻云之意晚作诗以寄其亲云
张天赋（明代）

君不见千红万紫斗媚娇，秋风初动先飘飖。又不见徂徕山上初尺松，凌霜傲雪不改容。

道人爱此娱神早，眼前懒结閒花草。忘年相对作神交，岁寒心事期同老。

风月双清深夜里，鸣琴琐闼令人喜。道人正气日光霁，到处持以语桃李。

前日我从海上来，道人二子梁栋材。金陵遥瞻向鸡泽，我歌为建黄金台。
大学·三关
陈普（宋代）

致知格物最为难，梦觉关中善恶关。
若得二关俱过了，方成人在两仪间。
游华首台兼游诸胜次韵二章 其二
释今无（明代）

已将芳号许罗浮，胜槩先缘一并收。上界占星开紫府，人间清并重丹丘。

五湖归梦添吟兴，三径为园识此秋。玉女峰前饶更望，真惭歌板卧红楼。
上广东运副马少卿寿十口号
曾丰（宋代）

文星又转作郎星，晓握兰香上玉清。
屹立太微东北角，是非时与上台争。
过望思台
徐积（宋代）

昔日奸邪事可哀，如今空筑望思台。冥冥恨魄何之去，唯有南山暮雨来。
奉继冯使君韵
夏世雄（宋代）

恭览新诗清彻骨，挥毫落处耀名山。
寒踪久已知恩地，杖屦今名得喜攀。
翳雨堙风遮远目，等闲轩豁为谁开。
天公岂是藏幽景，留待使君持节来。
挽李将军
顾璘（明代）

早穷黄石略，远佐伏波军。入幕推英选，横戈策壮勋。

驱驰仍白首，特达且青云。逝水悲雄剑，长星落古坟。

范增心未已，李广命何屯。阀阅遗骠骑，文章起凤群。

将门收藻色，史阁播清芬。偃蹇蓬蒿子，那能百代闻。
风雨
佚名（先秦）

风雨凄凄，鸡鸣喈喈。既见君子，云胡不夷。
风雨潇潇，鸡鸣胶胶。既见君子，云胡不瘳。
风雨如晦，鸡鸣不已。既见君子，云胡不喜。
簇水 春雪
陈维崧（清代）

有影无声，小楼一夜堆琼稷。撒盐萦絮，舞遍天涯六出。

最爱轻松纤软，雅称红闺客。遮不住、空青帘翼。春阴积。

怪此际、晓寒何重，围红兽、偎窗隙。楼前莫管，一任腾腾瑟瑟。

且瀹鲍家香茗，雪水倾来白。红日照、消入一池深碧。
暮夜还家得清叟所留二诗因以谢
韦骧（宋代）

暑云结雨殊蒸郁，骑马天街尘土沕。汗渍巾冠溜墨珠，两目昏眵睛忽忽。

入门下马意歘纾，一派清风偶飘拂。豁然自喜方自疑，短轴碧笺僮捧出。

开卷知为清叟诗，濯热蠲烦一何疾。清叟之诗豪且丽，笔力滂葩少俦匹。

上篇首吟东府西壁之画竹，彷佛龙孙见奇质。继言手植湘川斑，一一琅玕露萧瑟。

次篇追忆钱塘西湖之荷花，十里红香梦难必。形容摸写极纤妙，造物无心为之屈。

繄余何幸并获观，冰饮玉壶清澈骨。须臾狂霔轰雷车，至宝似难安陋室。

欲还却记古人言，在处护藏宜有物。且摅鄙思酢所贻，无以续貂还见诘。
跋徐知事所藏禊帖
陆文圭（元代）

辨才将九十，及见开皇初。不知虞褚辈，得似老僧书。

尤物世希有，昭陵劫灰馀。玉函人不见，茧纸乃蠹鱼。

梅花一片石，犹自宝璠玙。定武久荆棘，长安复丘墟。

茂林有陈迹，今谁山阴居。
咏史上·光武明帝
陈普（宋代）

后宫任姒古今希，前殿弦歌凤已知。
孔子孟轲真薄命，不生建武永平时。
送王木叔推官满秩
孙应时（宋代）

听雨宿空山，念当与君别。
起行意无柰，雨声转幽咽。
名贤去莲幕，一郡惨不悦。
人心到无言，冰寒炭故热。
世道不平易，心如太行山。
交游水上萍，相知甚独难。
感君一见初，信我眉睫间。
松柏气本同，苍苍期岁寒。
灵台湛虚明，万物悬一镜。
饥餐夜熟寝，是我真实性。
牛山多斤斧，草木非正命。
君乎善自养，吾心本无病。
送饯从叔辞丰州幕归嵩阳旧居
卢纶（唐代）

白须宗孙侍坐时，愿持寿酒前致词。
致词何所拟？愿自致城始。
致城贵者李将军，战鼓遥疑天上闻。
屯田布锦周千里，牧马攒花溢万群。
白云本是乔松伴，来绕青营复飞散。
三声画角咽不通，万里蓬根一时断。
丰州闻说似凉州，沙塞清明部落稠。
行客已去依独戍，主人犹自在高楼。
梦视旌旆何由见，每值清风一回面。
洞里先生那怪迟，人天无路自无期。
砂泉丹井非同味，桂树榆林不并枝。
吾翁致身殊得计，地仙亦是三千岁。
莫着戎衣期上清，东方曼倩逢人轻。
丽水甄殿丞手植朱李繁实盈枝折以贶予感而成
杨亿（宋代）

五年为邑鬓霜侵，吏隐由来得趣深。
不独弦歌长满耳，兼闻桃李已成阴。
晨昏我有南陔恋，江海君怀北阙心。
早晚飞沉俱遂志，愿将初服敌华簪。
太公哀晚遇
常建（唐代）

日出渭流白，文王畋猎时。钓翁在芦苇，川泽无熊罴。

诏书起遗贤，匹马令致辞。因称江海人，臣老筋力衰。

迟迟诣天车，快快悟灵龟。兵马更不猎，君臣皆共怡。

同车至咸阳，心影无磷缁。四牡玉墀下，一言为帝师。

王侯拥朱门，轩盖曜长逵。古来荣华人，遭遇谁知之。

落日悬桑榆，光景有顿亏。倏忽天地人，虽贵将何为。
菁山梅花盛开予独未之知十一月二十二日周元举察院饷数枝以诗三首为谢 其一
葛胜仲（宋代）

香雪常开小雪天，孤芳今占六花前。欲从玉女互争秀，不分青腰誇擅权。

见事自知秦相缓，著鞭甘被祖生先。左轓不要宜春郡，应恋南枝映水鲜。
郡集虎渡亭宾主十人 其一
孔平仲（宋代）

筑馆当阳月，驱车及上旬。盈分劝美酒，排旨聚佳宾。

阙里推高第，姬朝倚乱臣。全医参老手，驽驾望清尘。

佛地前缘旧，尧曦普照均。瀛洲何足羡，天日坐中人。
感皇恩·着脚软红尘
姬翼（元代）

着脚软红尘，心君懊恼。占得时光有多少。穷通利害，得失存亡翻搅。使机关见解、何时了。争似去来，岩阿静悄。平步瀛洲几人到。风林月嶂，窗户云霞缥缈。任纵横总是、长安道。
连日以目疾不能躬课子侄辈枕上成四十言粗明汲古之意以勉之
李光（宋代）

文史三冬足，窥寻究始终。夜窗捐末事，岁计见深功。

古井家家有，灵泉处处通。随身具修绠，取给自无穷。
和颂
释重顯（宋代）

珍珑岩古寺，冠乎明越境。
海眼通洌泉，天心耸危岭。
尝游兴未阑，遐想神忽凝。
彼士真觉雄，相邻不孤迥。
吾爱济横流，孰云烦虑屏。
吾爱整颓纲，岂止浮根静。
栖梧瑞九包，追风骏十影。
顾我不争衡，与谁闲斗茗。
乘时既磊落，照世非昏暝。
伫为王者师，三千统摩顶。
大光明殿步虚词 其三
施远恩（清代）

五铢衣覆九霞裙，上界颁来十赍文。何处飞翔双白鹤，夜深还拜玉晨君。
偈二首 其二
释咸静（宋代）

匣中宝剑，袖里金锤。时节既彰，莫辞拈出。击开关锁，斩断葛藤。

令他跳出生死门，惊过荆棘路。人人似生师子，个个如活大虫。

休教著布过他州，直待还乡衣昼锦。
窥开吟 其三
邵雍（宋代）

物理窥开后，人情照破时。正如携宝剑，切玉过如泥。
三月过行宫
李贺（唐代）

渠水红繁拥御墙，风娇小叶学娥妆。
垂帘几度青春老，堪锁千年白日长。
送皮典史归泉溪旧隐
赵汸（元代）

皮尹昔辞上高秩，隐居欲拟陶彭泽。石潭空洞九峰奇，潭底行彭映朝日。

彭去山空今几秋，随风万里何悠悠。一朝飘落还故处，彭本无心风亦休。

芙蓉峰下西江路，父老送行君弗顾。著书况有鹿门期，回首人间但烟雾。
灉湖作
徐照（宋代）

灉湖春来水拍，天秋来水涸成乾田。
天地盈虚不可保，富贵於人岂长好。
迎孙刺史
朱元（唐代）

昔日郎君今刺史，朱元依旧守朱门。

今朝竹马诸童子，尽是当时竹马孙。
读书佳山水歌送王季重使君归山阴
董其昌（明代）

会计佳山君所有，石纽藏书凌大酉。四序长开镜里花，十年种大门前柳。

解经宛转注虫鱼，问字离奇尽蝌蚪。河阳三十仅嬴馀，函谷五千曾秘授。

以兹澹荡少宦情，梦著林泉轻组绶。清溪之政不再春，前与纬真称敌手。

月旦悠悠好画龙，浮云忽忽成苍狗。几经霜信剪芝兰，何限雷门鸣瓦缶。

谷城黄石君所师，句漏丹砂吾得友。伏枥俱成历块心，悬河共哆谈天口。

许将幽赏契寥寥，一任功名归九九。人生聚散那可期，吴苑花前重回首。

自言习气剩三馀，小结吾庐才一亩。閒宜策杖抚孤松，饥即腰镰刈秋韭。

散帙黄虞事可知，操椎六五头堪掊。身谢灵均虎豹关，游逐史公牛马走。

室远何繇见玉杯，情来只合看齑臼。要图缣素挂槐堂，领取风云还瓮牗。

江山胜境乐无央，竹简閒勋能不朽。骥壮犹如日正中，鹏飞须积风之厚。

著君丘壑为书淫，割我烟霞难墨守。矫然云卧直须臾，圣代逃尧终得否。
和周于复雨中对梨花望所迟客
郑学醇（明代）

春深寒雨裛棠梨，坐对秾妆思转迷。风动叶声山犬吠，却疑人到石桥西。
古风五十九首·其四
李白（唐代）

凤飞九千仞，五章备彩珍。
衔书且虚归，空入周与秦。
横绝历四海，所居未得邻。
吾营紫河车，千载落风尘。
药物秘海岳，采铅青溪滨。
时登大楼山，举首望仙真。
羽驾灭去影，飚车绝回轮。
尚恐丹液迟，志愿不及申。
徒霜镜中发，羞彼鹤上人。
桃李何处开，此花非我春。
唯应清都境，长与韩众亲。
用汪彦章内翰诸公韵二首呈信安 其二
仲并（宋代）

王门一岁几经过，客里承颜未厌多。诗卷心胸倾锦绣，珍庖盘釜荐麟驼。

自惭淮海可怜客，每费江湖无尽波。玉树芝兰为公喜，庭空千丈影婆娑。
邵湘母挽诗
朱长文（宋代）

华屋辞荣养，佳城合旧封，
浮生无定相，众善有遗踪。
家盛金籯在，山长玉案重。
浮图传胜事，宝殿壮天峰。
与图书工罗翁
艾性夫（元代）

木天荒寒风雨黑，夜气无人验东壁。
天球大玉生土花，虞歌鲁颂谁能刻。
翁持铁笔不得用，小试印材蒸栗色。
我今白首正逃名，运与黄杨俱受厄。
藏锋少竢时或至。精艺终为人爱惜。
固不必附名党锢碑，亦不必寄姓麻姑石。
江湖诗板待翁来，传与鸡林读书客。
王仲诚舒啸堂
释德洪（宋代）

隔岸暮山秋翠重，少焉月作冰轮涌。闲披白帢登此堂，绛阙神清气深稳。

齿应衔环舌卷桂，两鬓西风心一寸。此中不著丝竹耳，但觉清圆林叶动。

馀韵夫须百里闻，风露清冥人跨凤。恐君夜残亦仙去，弃米叫云空目送。
赠画士龚子
陈造（宋代）

古人论画索画外，世俗区区较形似。
眼明亦有可人者，龚子画形兼画意。
秋兰春蕙相与芳，梅花照景胜暗香。
倚烟映雾各夸嫮，并作短轴供宝藏。
斩新雪色三丈壁，胜日渠挥淡墨。
楂牙老树对丑石，龙腾兽伏起恍惚。
松底跳波隐隐轰千鼙，石间横斜风竹因依。
长翁雅趣在水竹，新开湖南规办五亩绿。
此松此石偕四友，身未出门先在目。
暮年供给良易足，龚子惠我真绝俗。
万钱酬赠不颔颐，新诗渠能饱君腹。
平生好事吾屡空，龚子好事未后翁。
藏诗宝画从人笑，与子把无终穷。
西白溪期裴方舟不至
皎然（唐代）

望君不见复何情，野草闲云处处生。

应向秦时武陵路，花间寂历一人行。
游李少师园十题·竹径
范祖禹（宋代）

整整植翠旗，森森列羽卫。
微风群玉动，赫日苍云翳。
次韵僧仁泽
陈著（宋代）

洒洒忘家客，相逢若有期。
茶腴参道味，诗瘦出饥脾。
避俗无新计，谈空更阿谁。
吾言太浪荡，休遣世人知。
题水仙
李东阳（明代）

澹墨轻和玉露香，水中仙子素衣裳。
风鬟雾鬓无缠束，不是人间富贵妆。
淳安黄训导禄养堂 其二
程敏政（明代）

菽水能供一日欢，霜毛甘共一毡寒。他时更享三牲养，莫忘清溪旧讲坛。
次韵补柳子厚八愚诗
汪炎昶（宋代）

嗜幽猎奇财，身忘落天涯。
光吸泛霞濑，清刑浸月陂。
襟怀屡荡条，性情渐愉怡。
孱颜谢往惑，晃郎还澄思。
二月望暂寓山中感旧 其三
徐瑞（宋代）

野花绿水红香动，石壁晴霞倒影奇。好句诗人曾拾得，重来绝笑剑痕痴。
宝剑篇
呼谷（清代）

风胡死后失神铁，若耶溪平堇山穴。谁取荆轲一片心，融作鱼肠三尺雪。

左蟠青龙玉错文，右蹲元豹珠环洁。代远苔荒蚀字痕，狱成冤沈霜欲折。

开时但见土五色，把似众星俄失列。当时百鍊金液存，水火千年魂魄结。

佩之衽带致雷雨，天人咫尺相提挈。飞行中夜千里远，疋练寒光河汉绝。

神物出兴关世运，应指欃枪电扫灭。我欲赠人拭明月，走尽燕赵无豪杰。

湛湛莲花归藏匣，雄雌相思声呜咽。
仆自乙酉至今凡四冬至皆在覊旅感慨成诗
赵蕃（宋代）

至日长为客，天涯空浩叹。
贫知学道力，晚悟作诗难。
故旧劳相问，功名梦已残。
书生例难蹇，未可厌寒酸。
抛毬乐 其二
皇甫松（唐代）

金蹙花毬小，真珠绣带垂。几回冲蜡烛，千度入春怀。

上客终须醉，觥杯自乱排。
庐山爱莲堂观雨
陈宓（宋代）

秀色真香先自清，更将轻雨出芳明。
萧萧打叶虽堪听，争似时时泻水声。
秋晓
罗隐（唐代）

洞庭霜落水云秋，又汎轻涟任去留。世界高谈今已得，宦途清贵旧曾游。

手中綵笔誇题凤，天上泥封奖狎鸥。更见南来钓翁说，醉吟还上木兰舟。
偈公六十五首
释咸杰（宋代）

即心即佛也揖出，非心非佛也揖出。
地转天回岂等闲，即知此物非他物。
以此显追崇，决定当超越。
次回阴隲保家堂，自然福寿永无双。
午睡醒闻鸠
韩淲（宋代）

鸣鸠亭午唤春阴，不记凉风气候深。残酒醒来吟笔在，小山丛桂得芳寻。
百字令（几上凝尘戏画梅一枝）
胡惠齐（宋代）

小齐幽僻，久无人到此，满地狼藉。几案尘生多少憾，把玉指亲传踪迹。画出南枝，正开侧面，花蕊俱端的。可怜风韵，故人难寄消息。

非共雪月交光，这般造化，岂费东君力。只欠清香来扑鼻，亦有天然标格。不上寒窗，不随流水，应不钿宫额。不愁三弄，祗愁罗袖轻拂。
和曾谹父见寄二首
曹勋（宋代）

活水从浇竹，闲书会引眠。
玉溪何处所，璧月共清圆。
诗到惟供录，欢如不隔年。
何当见风度，应向日华边。
秋日怀鹭州方玉华
章甫（宋代）

若兰臭味醉心香，几度逢秋几断肠。每欲葭苍还倚玉，那堪露白又为霜。

独钟我辈情千缕，所谓伊人水一方。遥想相思同此恨，鲲沙鹭渚两茫茫。
至扬州
文天祥（宋代）

颠崖一陷落千寻，奴仆偏生负主心。
饥火相煎疲欲绝，满山荒草晓沉沉。
送丁鍊师归福堂
胡仲弓（宋代）

易东流派远，千载见斯人。
金鼎烹龙虎，丹书役鬼神。
形臞心更古，食淡语尤真。
野鹤冲天去，空余华表身。
木芙蓉
姜特立（宋代）

商气正惨栗，商花忽红芳。
有如乍贫妇，犹饰盛时妆。
众自惊赏心，所见非所望。
此后少朱荣，寂寞橘柚黄。
咏垂杨似座中友
曹于汴（明代）

为甚枝枝向下垂，不刚不劲耐风吹。相逢为尔频倾酒，记得十年赠别时。
西江月 俗无
王夫之（明代）

到处冻脓络索，逢人㰤閜謰謱。无多弊摋总酸馊。

罯得英雄沤无。

傝𠎷几分即溜，郎当一味鼾𪖙。砰訇浪里囫囵游。

谁受{满字去氵}干僝僽。
书室杂兴
陆游（宋代）

秋水浅出滩，秋叶落成阵。
方喜风露消，已叹霜霰近。
衰疾虽向平，死死亦堇堇。
灯青地炉冷，吾学其少进？
后天易吟三十首
方回（元代）

震位东方木，胡为以帝言。
一芽观出处，主宰见天根。
鹧鸪天
陈克（宋代）

小市桥弯更向东。便门长记旧相逢。踏青会散秋千下，鬓影衣香怯晚风。

悲往事，向孤鸿。断肠肠断旧情浓。梨花院落黄茅店，绣被春寒此夜同。
赵邈龊伏虎图行
郝经（元代）

南山射虎曾得名，壁上忽见令我惊。何物敢尔来户庭，屡叱不动仍生狞。

画师前身是山灵，胸中有虎无丹青。老槲数笔平扫成，杀气惨淡猛气横。

头颅半妥蹲孤城，怒尾倒插蟠霜旌。铁须张磔疑有声，赤吻沥血犹带腥。

抱石欲卧伏欲腾，爪入石角瞠不瞑。寒电夹镜骞两睛，四座凛凛阴风生。

威棱神采出典刑，邈龊乃是金天精。伊昔诗家杜少陵，酷爱赋马并赋鹰。

为怜神俊故屡称，我今赋虎亦有徵。要得猛士建太平，坐令四海皆澄清。

吁嗟掷笔还抚膺，世间道路多棘荆，伥鬼磨牙不可行。
读秦纪
黄庚（元代）

并吞六国独称雄，经籍灰飞烈焰中。
书外有书焚不尽，一篇圯上汉成功。
虞美人（送杏花与陆仲虚）
管鉴（宋代）

一枝繁杏千红蕊。醲笑东风里。恰如歌院晓妆迟。簇簇娇娆同步、出深闺。

风流莲幕莺花主。持送花深处。花多莫便著情偏。一一淡匀深注、总堪怜。
游仙诗十九首 其九
郭璞（魏晋）

采药游名山，将以救年颓。呼吸玉滋液，妙气盈胸怀。

登仙抚龙玉，迅驾乘奔雷。鳞裳逐电曜，云盖随风回。

手顿羲和辔，足蹈阊阖开。东海犹蹄涔，昆仑蝼蚁堆。

遐邈冥茫中，俯视令人哀。
冬至
刘敞（宋代）

殊方喜及固阴消，积雪层冰意亦聊。就日稍欣南极永，观云尚恨帝乡遥。

闭关自信天心复，吹律应知玉琯调。留滞能无越乡恋，甘泉受计万神朝。
准噶尔歌
阿克敦（清代）

缅惟有元主中夏，版图日拓朝外夷。西塞四种厄鲁特，驼马牛羊分牧之。

种类之中准噶尔，善于牧马日蕃滋。部落酋长课勤最，屡降丹书晋太师。

元祚浸衰帝北狩，一传再传不自持。额参强盛收蒙古，土木之变是所为。

元帝子孙号戴荫，剪伐厥后威更施。嗟彼喀尔喀，实乃有元之本支。

叛虏不臣肆侵扰，涣散奔走何惨凄。圣祖纳降诛有罪，噶尔丹灭无孑遗。

兄子策旺遁西域，苟安于世饰诈欺。子济父恶惟恃远，跳梁小丑亦太迷。

我武维扬歼逆寇，年来胆落望风磨。将士鼓勇思奋击，直捣其巢及此时。

帝曰普天之下皆赤子，虽在殊俗忍视歧。按兵不杀俟悔悟，予以自新一介驰。

好生之德洽苍昊，蠢尔悦服中心移。表上谢过遣贡使，臣得遭逢千载奇。

天时人事详审度，臣敢拜手以献升平诗。
题玉涧八景八首
王柏（宋代）

山外江村晚，纵横八九家。
过桥无路处，人思渺天涯。
次韵畴老赠丹霞三篇并寄丹霞以代简书 其一 送次丹霞归瑞光岩韵
李纲（宋代）

太虚元湛寂，妙用起云雷。若解明如镜，何须冷似灰。
鹧鸪天 以上强村丛书本用汪鱼亭藏钞庄靖先
李俊明（元代）

丧乱ｏ来少睡眠。ｏｏｏ榻又留连。那堪又下潇潇雨，可柰无秋薄薄田。ｏｏｏ，ｏ残年。眼前戈戟尚森然。得他真个风云手，不信人间有漏非汪藏钞本，乃别一钞本。查汪藏钞本无最後鹧鸪天两首，惟古监张氏研
送昌龄弟还乡兼简梦龄
王十朋（宋代）

束书千里赴王畿，战艺贤关事偶违。鉴水天高鸿雁集，左原山远鹡鸰啼。

夜床风雨客情恶，春草池塘诗思飞。勉力还家对灯火，待看双桂擢秋闱。
踏莎行·葱草身才
申二官人（宋代）

葱草身才、灯心脚手。闲时与蝶花间走。有时跌倒屋檐头，蜘蛛网里翻筋斗。水马驰来，藕丝缠就。鹅毛般上三杯酒。等闲试把秤儿秤，平盘分上何曾有。
幽栖
释文珦（宋代）

幽栖绝世纷，足以养九君。
是草皆为药，无山不出云。
房空留鹿伴，果熟与猿分。
信口成诗句，长谣到夕曛。
摸鱼儿·望神京
张榘（宋代）

望神京、目断烟草，青天长剑频倚。香街十里朱帘月，空想当年华丽。堪叹处。渺沙霭蒹葭，咿雁声起。平山谩记。怅杨柳春风，晴空栏槛，陈迹总非是。重阳好，红叶黄华满地。良辰美景如此。青油幕府传芳斝，苒苒露琼花气。还更喜。看玉阃规恢，笑骋伊吾志。尘清北冀。便向关洛联镳，巍巍冠佩，麟阁画图里。
阳山大石
薛章宪（明代）

郧星自天着山巅，与天作石知何年。
谽呀赑屃断后裂，欲随不随相钩连。
硗然蹄股躩且跧，霜饕雪虐成顽坚。
夸娥负山跂一足，罔象拔河耸两肩。
嵌空窒罅鬼手刓，蜂房联络僧庐悬。
崚层石磴蛇倒退，决往未省愁攀援。
还从青衣驾赤犊，更觅小有穷兜玄。
江南谣
陈允平（宋代）

柳絮飞时话别离，梅花开后待郎归。
梅花开后无消息，更待明年柳絮飞。
栈中杂诗 其三
黄河清（清代）

宿雾挟岚飞，路向雾中上。雾倏在下方，人作天际想。

真如寥廓翔，梧竹许嗣响。惊飙忽吹开，绝顶延清赏。

秦山贴地堆，秦川平若掌。居高谁思危，一落千丈强。
续丽人行
胡天游(元)（元代）

春江水绿春草长，暖风晴麦摇翠光。
江头女儿踏春阳，宫鞋蹀𨇾双鸳鸯。
浓蛾扫翠誇时妆，青梅如豆悬钗梁。
含羞避客依垂杨，绿条花貌相掩映。
罗裙飒飒风逞香，我欲临流揽其裳。
赠君江南充耳之明珰，愿君回贮流波双饯君。
东风南浦之离章，微辞谑浪空彷徨。
彤霞无影散巫峡，飘然竟学孤鸾翔。
亦知佳人礼自防，岂比濮上桑间行。
行云一去杳莫睹，痴心空断相思肠。
次韵马季思禁体雪二首
苏泂（宋代）

庭树晓毵毵，行空马脱骖。
瑞臻平地尺，白见一年三。
照眼花犹散，齐腰话可参。
岑楼寻胜赏，溪泛此何惭。
病中偶得名酒小醉作此篇是夕极寒
陆游（宋代）

一壶花露拆黄縢，醉梦酣酣唤不应。屏暖半销香鸭火，窗寒初不研蟾冰。

诗囊羞涩悲才尽，药裹纵横觉病增。早挂朝衣归去是，贵人谁记接茵凭。
缘识
宋太宗（宋代）

终日穷经史，思惟事转深。
公忠怀士意，是理好相录。
聪慧玄高鉴，回邪枉用心。
从容闲岁月，学古便知今。
小雨
陆游（宋代）

小雨明复暗，馀寒去又来。新苔缘砌上，残杏过篱开。

垂老身馀几，逢春心尚孩。江天近寒食，林外过轻雷。
寄题洋川与可学士公园十七首 其十六 野人庐
吕陶（宋代）

耕锄事勤苦，赋敛少驱逼。终日掩柴荆，何尝知帝力。
梅花曲
刘几（宋代）

浅浅池塘。深深庭院，复出短短垣墙。年年为尔，若九真巡会、宝惜流芳。向人自有，绵渺无言，深意深藏。倾国倾城，天教与、抵死芳香。袅须金色，轻危欲压，绰约冠中央。蒂团红蜡，兰肌粉艳巧能妆。婵娟一种风流，如雪如冰衣霓裳。永日依倚，春风笑野棠。
士女图为张宗大题二首 其一
张宁（明代）

吴城士女越样妆，笼冠盘髻销金裳。东风淡荡桃李月，看花不语情何长。

女伴相将牵稚子，庭院无人花正芳。春阳宛宛白日暮，空抱花枝归洞房。
将之苕溪戏作呈诸友 其四
米芾（宋代）

仕倦成流落，游频惯转蓬。热来随意住，凉至逐缘东。

入境亲疏集，他乡彼此同。暖衣兼饱食，但觉愧梁鸿。
乐溪居万卷楼三首 其三
蒋重珍（宋代）

万壑注清流，孤烟起暮愁。龙山半溪落，雁影过书楼。
读赵
张嵲（宋代）

合德来嫔帝甚欢，温柔乡里胜求仙。
武皇虽被白云误，犹得垂衣到暮年。
江陵道中
王建（唐代）

菱叶参差萍叶重，新蒲半折夜来风。

江村水落平地出，溪畔渔船青草中。
失调名 赠梁梅 续夷坚志卷四
张楫（清代）

谁知幽谷里，真有寿阳妆。
忆京雒木芍药三绝
苏籀（宋代）

沈芗亭北压栏杆，眩耀荧煌障幄宽。
不薄官梅伴飞霰，只饶兰蕙楚骚寒。
时人世间梁氏兄弟语
佚名（魏晋）

关东堂堂。二申两房。未若二梁。环文绮章。
制幕孙君即益昌舍馆叠石栽竹于盆池索赋
程公许（宋代）

好山意度如高人，偃蹇那肯来朱门。青油幕中盛快士，爱山惟恐不能致。

昭亭东望天一涯，武担亦复归迟迟。开窗延得竹君瘦，借竹为媒来石友。

烟云吐吞一席间，瓦盆取月湖海宽。羽书撤警文书省，一炷水沉销日永。

不嗔邻客唤门频，支颐对玩玉嶙峋。平生我亦烟霞痼，强拟为君援笔赋。

破除几许白云腴，肠枯搜搅一句无。昨宵梦怕大刀折，诗债未偿宁许别。

从君差乐休念归，剩借前箸裨筹帷。主公威声劘敌垒，旆旌行拂终南翠。

若携诸吏上峥嵘，容我后乘陪载赓。
路逢崔、元二侍御避马见招，以诗见赠
韦应物（唐代）

一台称二妙，归路望行尘。俱是攀龙客，空为避马人。

见招翻跼蹐，相问良殷勤。日日吟趋府，弹冠岂有因。
入道诗十九首
王庆升（宋代）

万卷丹书名一般，金砂玉石辩应难。
自非夙有神仙骨，未易教君洗眼看。
徐郎庙
杨时（宋代）

古庙灵场枕碧巅，松楸依约锁风烟。
羽毛一去无消息，堕落人间几百年。
写西湖碧浪诸诗付瞻美因题其后
王世贞（明代）

吴兴使君清且尊，时复钱塘领画幡。月夜小维浮玉岛，花朝已画涌金门。

官移西北天双戒，家傍东南水一村。不论长卿游果倦，可能无疏乞田园。
有美一人
程俱（宋代）

有美一人在昭君，藕丝为衣兰作裙。君初顾言淑且真，直欲载作黄金轮。

人心变化如浮云，明妆觉暗笑作颦。何当还之承华茵，令君宴寝凝清芬。
金神夜猎图二首 其一
姜夔（宋代）

夜半金神羽猎，奔走山川百灵。云气旌旗来下，飒然已入青冥。
竹
张咏（宋代）

卷帘阴薄漏山色，欹枕韵疑寒雨声。
春晚不知桃李谢，岁寒非避雪霜深。